የዓባይ ድልድይ ሊጠገን ነው
ከባሕርዳር ከተማ ወደ ጎንደር በሚያመራው መንገድ ላይ የተገነባው የዓባይ ድልድይ ሊጠገን እደሆነ የኢትዮጵያ መንገዶች ባለስልጣን ገለጸ፡፡የባለስልጣኑ የኮሙዩኒኬሽን ዳይሬክቶሬት ዳይሬክተር አቶ ሳምሶን ወንድሙ ከዋልታ ኢንፎርሜሽን ማዕከል ጋር ባደረጉት ቆይታ እደገለጹት የዓባይ ድልድይ ለበርካታ ዓመታት አገልግሎት ሲሰጥ በመቆየቱና በማርጀቱ እድሳት እንዲደረግለት ስለታመነበት ከ23 ሚሊየን ብር በላይ ወጪ በማድረግ የኢትዮጵያ መንግስት ያስጠግነዋል፡፡ግንባታውን የቻይናው የግንባታ ሥራ ተቋራጭ ኩባንያ ሲሲሲሲ እንዲሚያከናው ታውቋል፡፡እድሳቱ በሶስት ወራት ውስጥ ይጠናቀቃል፡፡እድሳቱ እስኪጠናቀቅ ድረስ በተለይም ለከባድ ተሸከርካሪዎች አመራጭ መንገዶች ስለተዘጋጁ አሽከርካሪዎች አማራጭ መንገዶቹን እንዲጠቀሙ አቶ ሳምሶን ጠቁመዋል፡፡በዚህም መሰረት ከመተማ ጎንደር መስመር የሚመጡ ከባድ ተሸካርካሪዎች የዱርቤቴ-ሻውላጎላጎ መንገድን፣ ከኮምቦልቻ መስመር የሚመጡ ተሸከርካሪዎች ደግሞ የኮምቦልቻ ጉምደወይንን መንገድ እንዲጠቀሙ እንዲሁም በድልድዩ ላይ ከምሽቱ 3፡00 ሰዓት አስከ ንጋቱ 12፡00 ሰዓት እንዲጠቀሙ ተገልጿል፡፡ግንባታው አስከሚጠናቀቅ ድረስ ለሚፈጠረው መጉላላት ባለስልጣኑ በቅድሚያ ይቅርታ ጠይቋል፡፡ዘለቄታ ያለው አዲስ ድልድይ ለመገንባትም የመነሻ ጥናት እየተከናወነ እንደሆነና ከአንድ ወር በኋላ ዓለም አቀፍ ጨረታ በማውጣት የባሕርዳርን ከተማ የሚመጥንና የሚወክል ዘመናዊ ድልድይ ለማስገንባት ዝግጅት እየተደረገ ነው፡፡  ነባሩ ድልድይ ከ60 ዓመት በላይ እንዳገለገለ ዋልታ ኢንፎርሜሽን ማዕከል ዘግቧል፡፡